b"\n_START_ARTICLE_\nOcra\n_START_SECTION_\nUsos\n_START_PARAGRAPH_\nEs conrea en climes tropicals o temperats c\xc3\xa0lids perqu\xc3\xa8 t\xc3\xa9 les tavelles immadures verdes. \xc3\x89s un conreu molt resistent a la secada. La germinaci\xc3\xb3 de les llavors s'activa for\xc3\xa7osament posant-les en remull unes hores._NEWLINE_Se'n menja el fruit, sencer o tallat a llesques gruixudes. L'ocra despr\xc3\xa8n una subst\xc3\xa0ncia lleugerament glutinosa despr\xc3\xa9s de cuinada que alguns troben molt agradable. Aquestes verdures s\xc3\xb3n millors quan s\xc3\xb3n tendres. Si es deixen madurar a la tija, es tornen massa fibroses. Es poden menjar com a verdura o usar com a esp\xc3\xa8cia per a donar gust. Es mengen bullides, fregides i empanades, en forma de bunyol, guisades, crues, amb salsa (de tomata, curri, etc.), en sopa, amanides amb oli, etc. Actualment es venen tamb\xc3\xa9 congelades a molts pa\xc3\xafsos d'arreu del m\xc3\xb3n._NEWLINE_Aquesta verdura, que t\xc3\xa9 un gust suau que pot recordar el de les carxofes i el de les mongetes tendres, \xc3\xa9s molt usada en les cuines tradicionals africanes. S'hi menja en plats guisats o tamb\xc3\xa9, bullida o passada per la paella, com a acompanyament, sola o amb altres verdures. No \xc3\xa9s estrany d'associar-la a la ceba, al tom\xc3\xa0quet i al sofregit, de vegades amb verdures com l'alberg\xc3\xadnia o el carbass\xc3\xb3. A Israel i el L\xc3\xadban s'acostuma a menjar en estofats amb carn. _NEWLINE_A l'\xc3\x80sia es menja al Jap\xc3\xb3, en sopa o lleugerament bullida amb salses; al sud-est asi\xc3\xa0tic (Tail\xc3\xa0ndia, Laos, etc.), on s'acostuma a menjar crua, mullada en salsa picant (naam prik); i a l'\xc3\x8dndia, on es considera sobretot una esp\xc3\xa8cia i ingredient d'alguns curris i on hi ha tamb\xc3\xa9 una variant de ratatouille o xamfaina amb trossets d'ocra afegits a la barreja._NEWLINE_Va ser introdu\xc3\xafda al sud dels Estats Units pels esclaus negres africans i actualment sovint la hi preparen fregida o a la graella. Al segle XX ha estat introdu\xc3\xafda a Fran\xc3\xa7a per la poblaci\xc3\xb3 de les antigues col\xc3\xb2nies africanes d'aquest pa\xc3\xads."